ORDE do 10 de abril de 1996 pola que se convocan subvencións á producción discográfica galega.
CONSELLERÍA DE CULTURA — III. OUTRAS DISPOSICIÓNS — 06/05/1996

Galicia posúe unha gran riqueza musical de carácter tradicional e de música actual. A Consellería de Cultura ten como obxectivo contribuír ó labor que veñen realizando as pequenas empresas discográficas na difusión da nosa música popular, folclórica e moderna e potencia-la diversificación da oferta musical.
Por todo isto,
DISPOÑO:
Artigo 1º
Convócanse subvencións a empresas discográficas que produzan música galega, con cargo á aplicación orzamentaria 10.02.354.A.770, dos orzamentos xerais da Comunidade Autónoma de Galicia para 1996.
Artigo 2º
A contía de cada subvención non poderá supera-la cantidade de 300.000 (trescentas mil) pesetas por disco, casete ou disco compacto, consistindo no equivalente ó 75% do prezo de venda ó público (sen IVE) dun máximo do 20% dos exemplares producidos, segundo os datos que constan no documento de autorización de productores fonográficos, debidamente dilixenciado pola Sociedad General de Autores de España.
Artigo 3º
3.1. Poderán optar a estas subvencións as persoas físicas ou xurídicas que acrediten a súa condición de productores discográficos segundo a lexislación vixente.
3.2. Non as poderán solicitar aqueles productores que anteriormente recibisen algunha outra subvención da Consellería de Cultura e non xustificasen o seu investimento. Tamén quedan excluídos os productores dependentes de organismos públicos.
Artigo 4º
Os productores que desexen acollerse ós beneficios desta orde elevarán petición, por medio de instancia dirixida ó conselleiro de Cultura, segundo o modelo que figura como anexo desta orde, e presentarana no rexistro xeral da Consellería de Cultura ou nos rexistros das delegacións provinciais desta, sen prexuízo do establecido no artigo 38.4º da Lei 30/1992, de 26 de novembro, antes do 15 de outubro de 1996.
A solicitude irá acompañada da seguinte documentación:
-Fotocopia do DNI do solicitante e acreditación suficiente da representación que exerza.
-Fotocopia compulsada da documentación acreditativa da constitución legal da productora, da inscrición no rexistro mercantil e da tarxeta de identificación fiscal.
-Un exemplar da edición musical para a que se solicita a subvención, con indicación do prezo de venda ó público, acompañada da autorización de productores fonográficos, debidamente dilixenciado pola Sociedad General de Autores de España.
Artigo 5º
Recibidas as solicitudes de subvención e a súa documentación, serán analizadas polos servicios competentes da Dirección Xeral de Cultura, e o director xeral de Cultura elevará as correspondentes propostas, polo menos cada dous meses sempre que existan solicitudes presentadas e disponibilidade orzamentaria na citada aplicación orzamentaria, ó conselleiro de Cultura, que resolverá.
Artigo 6º
6.1. Para poderen optar a estas subvencións, as produccións deberán ter realizado o depósito legal. O número de depósito legal será posterior ó 1 de outubro de 1995.
6.2. Non poderán acollerse ás subvencións desta orde:
-As produccións destinadas a uso escolar.
-As obras subvencionadas en máis dun 30% con fondos públicos.
-As produccións de difusión gratuíta.
6.3. Na valoración das solicitudes teranse en conta os seguintes aspectos:
-Importancia da obra.
-Características físicas da gravación.
-Continuidade dentro dunha colección.
-Importancia do fondo discográfico da entidade solicitante.
Artigo 7º
7.1. Os beneficiarios das subvencións, unha vez aceptadas estas, quedarán obrigados a destina-los fondos percibidos para o obxecto concreto ó que foron concedidos. A Dirección Xeral de Cultura da Consellería de Cultura poderá comprobar, cando o considere conveniente, a execución dos proxectos subvencionados.
7.2. Unha vez concedida a subvención e aceptada polo solicitante, expandirase a cantidade concedida de acordo co establecido na normativa orzamentaria que sexa aplicable.
7.3. O pagamento da subvención esixirá do beneficiario a achega de certificacións acreditativas do cumprimento das obrigas tributarias e sociais e de non ter contraída ningunha débeda, por ningún concepto, coa Administración pública da Comunidade Autónoma, segundo o disposto no artigo 79 da Lei 11/1992, do 7 de outubro, de réxime financeiro e orzamentario de Galicia.
7.4. A Consellería de Cultura comunicarálle-la resolución do conselleiro ós solicitantes así como os exemplares que lle deberán entregar á Dirección Xeral de Cultura para a súa promoción e difusión, e que será equivalente á subvención concedida. O prazo para a entrega dos exemplares será de quince días contados a partir da notificación da resolución.
7.5. Recibidos os exemplares a que se fai referencia no parágrafo anterior, a Dirección Xeral de Cultura, de atopalos conformes, propoñerá o libramento dos fondos.
Artigo 8º
No caso de que o beneficiario da subvención incumprise algunha das condicións ou obrigas estipuladas, a Consellería de Cultura instruirá expe
diente sancionador, conforme o previsto na vixente Lei de réxime xurídico das administracións públicas e do procedemento administrativo común e, se procede, anulará os beneficios concedidos e solicitará a devolución das cantidades percibidas, se as houber, segundo o procedemento que establece o Regulamento xeral de recadación.
Artigo 9º
De non notificarse resolución favorable no prazo de tres meses a partir da presentación da solicitude, entenderase desestimada a petición correspondente, e poderá o solicitante, a partir desta data, retira-la
documentación presentada nos 30 días seguintes. Transcorrido este prazo arquivarase sen máis trámite.
Disposicións derradeiras
Primeira.-Facúltase o director xeral de Cultura para dictar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor ó día seguinte ó da súa publicación no Diario Oficial de Galicia.
Santiago de Compostela, 10 de abril de 1996.
Víctor Manuel Vázquez Portomeñe
Conselleiro de Cultura
3266